b'\n_START_ARTICLE_\nKassu Halonen\n_START_PARAGRAPH_\nOsmo V\xc3\xa4in\xc3\xb6 Kalervo \xe2\x80\x9dKassu\xe2\x80\x9d Halonen (s. 24. tammikuuta 1953 S\xc3\xa4r\xc3\xa4isniemi)_NEWLINE_on suomalainen muusikko, lauluntekij\xc3\xa4, urkuri, huilisti, sovittaja, \xc3\xa4\xc3\xa4nilevytuottaja ja laulaja. H\xc3\xa4nen levytetty s\xc3\xa4vellystuotantonsa k\xc3\xa4sitt\xc3\xa4\xc3\xa4 yli 1\xc2\xa0500 s\xc3\xa4vellyst\xc3\xa4, esitt\xc3\xa4jin\xc3\xa4 mm. Irwin Goodman, Vesa-Matti Loiri, Jari Sillanp\xc3\xa4\xc3\xa4, Tapani Kansa, Laura Voutilainen ja Arja Koriseva. Yksi s\xc3\xa4vellettyjen levyjen joukossa on Sillanp\xc3\xa4\xc3\xa4n albumi Jari Sillanp\xc3\xa4\xc3\xa4, joka on Suomen musiikkihistorian myydyin levy. Yhteens\xc3\xa4 Haloselle on my\xc3\xb6nnetty noin 70 kultalevy\xc3\xa4.\n_START_SECTION_\nUra\n_START_PARAGRAPH_\nHalonen opetteli lapsena soittamaan tanssimusiikkia korvakuulolta is\xc3\xa4ns\xc3\xa4 mandoliinilla. Asepalveluksensa h\xc3\xa4n suoritti sotilassoittajana Kajaanissa. Varusmiespalveluksen j\xc3\xa4lkeen alkoi ammattisoittajan ura kaupunginorkesterissa Ruotsin Bor\xc3\xa5sissa. Soittimena oli tuolloin huilu. Halonen ihaili nuorena blues-kitaristi Freddie Kingia, muusikko Edgar Winteri\xc3\xa4 ja kappaleista Led Zeppelinin "Black Dogia" sek\xc3\xa4 "Rock and Rollia"._NEWLINE_Ruotsissa Halonen tutustui Kirkaan ja p\xc3\xa4\xc3\xa4tyi pian soittamaan urkuja h\xc3\xa4nen taustab\xc3\xa4ndiss\xc3\xa4\xc3\xa4n The Islandersissa. H\xc3\xa4nen taitonsa huomattiin nopeasti my\xc3\xb6s levy-yhti\xc3\xb6iss\xc3\xa4 ja erityisesti Toivo K\xc3\xa4rki ja Jaakko Salo auttoivat h\xc3\xa4nt\xc3\xa4 tuolloin eteenp\xc3\xa4in. Tuolloin viel\xc3\xa4 rockiin keskittynyt Halonen tutustui 70-luvun lopulla Kisu Jernstr\xc3\xb6min ja linja alkoi suuntautua iskelm\xc3\xa4\xc3\xa4n p\xc3\xa4in. Iskelm\xc3\xa4 palautti my\xc3\xb6s Kirkan takaisin kansan tietoisuuteen._NEWLINE_Kassu Halonen on s\xc3\xa4velt\xc3\xa4nyt suuren joukon suosittuja iskelmi\xc3\xa4, pop- sek\xc3\xa4 rock-kappaleita, joista tunnetuimpia ovat muun muassa  Vesa-Matti Loirin esitt\xc3\xa4m\xc3\xa4 "Syd\xc3\xa4meeni joulun teen", Kirkan esitt\xc3\xa4m\xc3\xa4 Syksyn s\xc3\xa4vel -kilpailun 1988 voittokappale "Surun pyyhit silmist\xc3\xa4ni", Irwin Goodmanin esitt\xc3\xa4m\xc3\xa4 "Rentun ruusu" ja Jari Sillanp\xc3\xa4\xc3\xa4n hitit "Oot t\xc3\xa4ydellinen" ja "Kaduilla tuulee". Kassu Halonen on julkaissut my\xc3\xb6s viisi soololevy\xc3\xa4 ja onpa h\xc3\xa4n tuottanut muun muassa Suomen ensimm\xc3\xa4isen\xc3\xa4 punk-levytyksen\xc3\xa4 pidetyn Briardin singlen "I Really Hate Ya"._NEWLINE_Suurin osa tunnetuimmista Kassu Halosen menestyskappaleista on Vexi Salmen sanoittamia._NEWLINE_Ouluj\xc3\xa4rven Manamansalossa sijaitsee kevyenmusiikin ja taiteen tapahtumapaikka Kassu Halosen taidetalo.'